CELEX: 32022R0054
Language: mt
Date: 2021-10-21 00:00:00
Title: Regolament Delegat tal-Kummissjoni (UE) 2022/54 tal-21 ta’ Ottubru 2021 li jemenda r-Regolament Delegat (UE) 2020/692 fir-rigward ta’ rekwiżiti addizzjonali għad-dħul fl-Unjoni ta’ ċerti ungulati li joriġinaw mill-Unjoni, li jinġarru lejn pajjiż terz jew territorju biex jipparteċipaw f’avvenimenti, f’eżibizzjonijiet, f’wirjiet u f’shows u mbagħad jinġarru lura lejn l-Unjoni (Test b’rilevanza għaż-ŻEE)

17.1.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 10/1
               
            
         REGOLAMENT DELEGAT TAL-KUMMISSJONI (UE) 2022/54
         tal-21 ta’ Ottubru 2021
         li jemenda r-Regolament Delegat (UE) 2020/692 fir-rigward ta’ rekwiżiti addizzjonali għad-dħul fl-Unjoni ta’ ċerti ungulati li joriġinaw mill-Unjoni, li jinġarru lejn pajjiż terz jew territorju biex jipparteċipaw f’avvenimenti, f’eżibizzjonijiet, f’wirjiet u f’shows u mbagħad jinġarru lura lejn l-Unjoni
         (Test b’rilevanza għaż-ŻEE)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2016/429 tal-Parlament Ewropew u tal-Kunsill tad-9 ta’ Marzu 2016 dwar il-mard trażmissibbli tal-annimali u li jemenda u jħassar ċerti atti fil-qasam tas-saħħa tal-annimali (“Liġi dwar is-Saħħa tal-Annimali”) (1), u b’mod partikolari l-Artikolu 239(2) tiegħu,
         Billi:
         
                     (1)
                  
                  
                     Ir-Regolament Delegat tal-Kummissjoni (UE) 2020/692 (2) jistabbilixxi, inter alia, ir-rekwiżiti dwar is-saħħa tal-annimali għad-dħul fl-Unjoni ta’ konsenji ta’ ċerti annimali terrestri miżmuma. B’mod iktar partikolari, il-Parti VI ta’ dak ir-Regolament Delegat tistabbilixxi regoli speċjali għad-dħul fl-Unjoni ta’ ċerti komoditajiet li joriġinaw mill-Unjoni u li jirritornaw lejn l-Unjoni. Attwalment, l-Artikolu 177 tar-Regolament Delegat (UE) 2020/692 jinkludi biss regoli speċjali li għandhom jkunu konformi magħhom iż-żwiemel irreġistrati li joriġinaw mill-Unjoni u li jirritornaw lejha wara esportazzjoni temporanja lejn pajjiż terz jew lejn territorju jew żona tiegħu biex jipparteċipaw f’xi kompetizzjonijiet, f’xi tlielaq jew f’xi avvenimenti kulturali ekwestri.
                  
               
                     (2)
                  
                  
                     Sabiex tiġi ffaċilitata l-parteċipazzjoni tagħhom f’avvenimenti, f’eżibizzjonijiet, f’wirjiet u f’shows (“avvenimenti”) li jsiru barra mill-Unjoni, jeħtieġ li tiġi prevista deroga minn ċerti rekwiżiti ġenerali tas-saħħa tal-annimali stabbiliti fl-Artikolu 11 tar-Regolament Delegat (UE) 2020/692 għal konsenji ta’ ungulati li joriġinaw mill-Unjoni, jinġarru lejn pajjiż terz jew territorju jew żona tiegħu biex jipparteċipaw f’avvenimenti u mbagħad jinġarru lura lejn l-Unjoni minnufih. Madankollu, biex jiġu minimizzati r-riskji għas-saħħa tal-annimali u filwaqt li titqies is-sitwazzjoni attwali tas-saħħa tal-annimali fir-rigward ta’ ċertu mard li jaffettwa l-annimali porċini u l-pollam, jenħtieġ li dik id-deroga tkun limitata għal ċerti speċijiet ta’ ungulati, jiġifieri għall-annimali bovini, ovini u kaprini (“deroga għall-ungulati”). Għalhekk, jenħtieġ li l-Artikolu 177 tar-Regolament Delegat (UE) 2020/692 jiġi emendat biex jinkludi d-deroga għall-ungulati.
                  
               
                     (3)
                  
                  
                     Ir-regoli speċjali għad-deroga għall-ungulati jenħtieġ li jqisu r-riskji potenzjali għas-saħħa tal-annimali li jistgħu jirriżultaw minn dawk it-tipi ta’ moviment għall-avvenimenti, u jenħtieġ li jkunu proporzjonati mar-riskji għas-saħħa tal-annimali involuti. Għaldaqstant jenħtieġ li dawn ir-regoli speċjali jkunu rigorużi biżżejjed biex jiżguraw li l-annimali li jipparteċipaw fl-avvenimenti ma jiġux f’kuntatt ma’ annimali bi status tas-saħħa inferjuri li ma jikkonformawx mar-rekwiżiti kollha tas-saħħa tal-annimali stabbiliti fid-dritt tal-Unjoni.
                  
               
                     (4)
                  
                  
                     Barra minn hekk, minħabba s-similarità tal-operazzjonijiet imwettqa fl-avvenimenti mal-operazzjonijiet imwettqa fiċ-ċentri ta’ ġbir f’daqqa, jixraq li jiġu stabbiliti rekwiżiti ekwivalenti għal dawk li huma applikabbli għaċ-ċentri ta’ ġbir f’daqqa fil-pajjiżi terzi jew fit-territorji, li huma stabbiliti fl-Artikolu 20(2)(b) tar-Regolament Delegat (UE) 2020/692, u li huma bbażati fuq ir-rekwiżiti applikabbli fl-Unjoni stabbiliti fir-Regolament Delegat tal-Kummissjoni (UE) 2019/2035 (3).
                  
               
                     (5)
                  
                  
                     Minbarra dawk il-miżuri kollha ta’ mitigazzjoni tar-riskju, jeħtieġ ukoll li jiġi ristrett il-perjodu li matulu l-annimali jkunu esposti għar-riskji potenzjali għas-saħħa tal-annimali minħabba dawk it-tipi ta’ movimenti biex jipparteċipaw fl-avvenimenti, u ż-żmien li jdumu barra mit-territorju tal-Unjoni.
                  
               
                     (6)
                  
                  
                     Għalhekk, jenħtieġ li l-Artikolu 177 tar-Regolament Delegat (UE) 2020/692 jiġi emendat skont dan,
                  
               ADOTTAT DAN IR-REGOLAMENT:
         
            Artikolu 1
            L-Artikolu 177 tar-Regolament Delegat (UE) 2020/692 huwa emendat kif ġej:
            
                        1.
                     
                     
                        it-titolu huwa sostitwit b’dan li ġej:
                        
                           “Artikolu 177
                           Rekwiżiti addizzjonali għad-dħul fl-Unjoni ta’ ċerti ungulati li joriġinaw mill-Unjoni, li jinġarru lejn pajjiż terz jew territorju jew żona tiegħu biex jipparteċipaw f’avvenimenti, f’eżibizzjonijiet, f’wirjiet u f’shows u li mbagħad jinġarru lura lejn l-Unjoni”
                        
                     
                  
                        2.
                     
                     
                        jiżdied il-paragrafu li ġej:
                        
                           “3.   B’deroga mill-Artikolu 11, il-konsenji ta’ annimali bovini, ovini u kaprini li joriġinaw mill-Unjoni u li jiġu mċaqilqa għal perjodu ta’ mhux iktar minn 15-il jum lejn pajjiż terz jew territorju jew żona tiegħu biex jipparteċipaw f’avvenimenti, f’eżibizzjonijiet, f’wirjiet jew f’shows (“l-avveniment”), għandhom jitħallew jidħlu fl-Unjoni minn dak il-pajjiż terz jew territorju diment li jikkonformaw mal-kundizzjonijiet li ġejjin:
                           
                                       (a)
                                    
                                    
                                       il-pajjiż terz jew it-territorju jew iż-żona tiegħu fejn iseħħ l-avveniment huma elenkati għad-dħul fl-Unjoni tal-ispeċi speċifika ta’ annimali;
                                    
                                 
                                       (b)
                                    
                                    
                                       l-istabbiliment fejn iseħħ l-avveniment:
                                       
                                                   (i)
                                                
                                                
                                                   jikkonforma mar-rekwiżiti applikabbli għall-istabbilimenti li jwettqu operazzjonijiet ta’ ġbir f’daqqa ta’ ungulati stabbiliti fl-Artikolu 20(2)(b);
                                                
                                             
                                                   (ii)
                                                
                                                
                                                   mal-wasla tal-konsenja fl-istabbiliment u għat-tul kollu tal-avveniment, iżomm biss annimali bovini, ovini jew kaprini li jikkonformaw mar-rekwiżiti rilevanti kollha stabbiliti fid-dritt tal-Unjoni għad-dħul fl-Unjoni ta’ tali annimali;
                                                
                                             
                                 
                                       (c)
                                    
                                    
                                       id-dispaċċ tal-konsenja ta’ annimali mill-Unjoni lejn l-istabbiliment imsemmi fil-punt (b) u minn dak l-istabbiliment lejn l-Unjoni jitwettaq f’mezzi tat-trasport li jikkonformaw mar-rekwiżiti ġenerali rigward il-mezzi tat-trasport tal-annimali terrestri stabbiliti fl-Artikolu 17 u mingħajr ma jinħattu f’xi pajjiż terz ieħor jew f’xi territorju jew żona tiegħu;
                                    
                                 
                                       (d)
                                    
                                    
                                       l-annimali tal-konsenja ma kellhom l-ebda kuntatt ma’ annimali oħra bi status tas-saħħa inferjuri mill-mument tat-tagħbija għad-dispaċċ mill-Unjoni lejn l-istabbiliment imsemmi fil-punt (b) u għat-tul kollu tal-avveniment sal-wasla tagħhom lura fl-Unjoni.”.
                                    
                                 
                     
                  
         
            Artikolu 2
            Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, il-21 ta’ Ottubru 2021.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 84, 31.3.2016, p. 1.
         
            (2)  Ir-Regolament Delegat tal-Kummissjoni (UE) 2020/692 tat-30 ta’ Jannar 2020 li jissupplimenta r-Regolament (UE) 2016/429 tal-Parlament Ewropew u tal-Kunsill fir-rigward tar-regoli għad-dħul fl-Unjoni, u l-moviment u l-immaniġġjar wara d-dħul ta’ konsenji ta’ ċerti annimali, prodotti ġerminali u prodotti li joriġinaw mill-annimali (ĠU L 174, 3.6.2020, p. 379).
         
            (3)  Ir-Regolament Delegat tal-Kummissjoni (UE) 2019/2035 tat-28 ta’ Ġunju 2019 li jissupplimenta r-Regolament (UE) 2016/429 tal-Parlament Ewropew u tal-Kunsill rigward ir-regoli għall-istabbilimenti li jżommu l-annimali terrestri u l-imfaqas, u t-traċċabbiltà ta’ ċerti annimali terrestri miżmuma u tal-bajd għat-tifqis (ĠU L 314, 5.12.2019, p. 115).